Broj: 711-I-2292-P-312-21/22-02-21

Zagreb, 16. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI/11) u vezi s člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21, **u predmetu dužnosnika Marka Ajčeka, općinskog načelnika Općine Gradina do 20. svibnja 2021.**, na 186. sjednici, održanoj dana 16. rujna 2022.g., donosi sljedeću:

**ODLUKU**

**Protiv dužnosnika Marka Ajčeka, općinskog načelnika Općine Gradina do 20. svibnja 2021.g., neće se pokrenuti postupak za odlučivanje o sukobu interesa zbog moguće povrede članaka 8. i 9. ZSSI/11-a, s obzirom da je dužnosnik unutar roka iz zaključka Povjerenstva, broj: 711-I-1808-IK-2770-17/21-04-20 od 27. listopada 2021., podnio Povjerenstvu izvješće o imovinskom stanju dužnosnika povodom prestanka obnašanja navedene dužnosti.**

Obrazloženje

Povjerenstvo je po službenoj dužnosti 7. prosinca 2021. pod brojem 711-U-5764-P-312/21-01-5 formiralo predmet koji se vodi protiv dužnosnika Marka Ajčeka, općinskog načelnika Općine Gradina do 20. svibnja 2021.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI/11-a. Navedeni Zakon stupio je na snagu 25. prosinca 2021. S obzirom da je predmet P-312/21 formiran prije stupanja ZSSI/21-a na snagu postupak u istom je dovršen sukladno odredbama ZSSI/11-a.

Naime, iz Registra dužnosnika koji ustrojava i vodi Povjerenstvo, proizlazi da je Marko Ajček obnašao dužnost općinskog načelnika Općine Gradina u razdoblju od 26. svibnja 2017. do 20. svibnja 2021.

Člankom 3. stavkom 1. podstavkom 39. ZSSI/11-a propisano je da su općinski načelnici i njihovi zamjenici dužnosnici u smislu odredbi navedenog Zakona, stoga je Marko Ajček povodom obnašanja dužnosti općinskog načelnika Općine Gradina, obvezan postupati sukladno odredbama navedenog Zakona.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika i evidenciju izvješća o imovinskom stanju dužnosnika utvrđeno je da dužnosnik Marko Ajček nije Povjerenstvu podnio izvješće o imovinskom stanju po proteku 30 dana od prestanka obnašanja dužnosti općinskog načelnika Općine Gradina.

Povjerenstvo je stoga zaključkom, broj: 711-I-1808-IK-2770-17/21-04-20 od 27. listopada 2021.g., točkom I. izreke naložilo dužnosniku da u roku od 15 dana od dana primitka istog ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika. Točkom II. izreke navedenoga zaključka dužnosnik je upozoren da će, ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka zaključka, Povjerenstvo protiv njega pokrenuti postupak zbog kršenja odredbi iz članka 8. i 9. ZSSI/21-a.

Uvidom u povratnicu, utvrđeno je da je dužnosnik navedeni zaključak zaprimio 10. studenog 2021., slijedom čega je rok od 15 dana za ispunjenje obveze protekao 25. studenog 2021.

Nadalje, dužnosnik je 23. studenog 2021. dostavio Povjerenstvu izvješće o imovinskom stanju sa svrhom prestanka obnašanja dužnosti u elektroničkom obliku te je potom 13. prosinca 2021. navedeno izvješće dostavio u fizičkom obliku.

Člankom 8. stavkom 2. ZSSI/11-a propisano je da su dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini.

Člankom 10. stavkom 1. ZSSI/11-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI/11-a, pisanim putem zatražiti od dužnosnika ispunjenje obveze. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI/11-a.

U konkretnome slučaju dužnosnik Marko Ajček podnio je izvješće o imovinskom stanju povodom prestanka obnašanja dužnosti općinskog načelnika Općine Gradina u elektroničkom obliku 23. studenog 2021., dakle unutar roka od 15 dana od dana primitka zaključka kojim ga se poziva da to učini, a nakon formiranja spisa podnio je isto izvješće u fizičkom obliku 13. prosinca 2021.

Povjerenstvo ističe da je izvješće u fizičkom obliku potrebno jer dužnosnik svojim potpisom na obrascu jamči da su podaci koje je unio u obrazac istiniti i potpuni, odnosno da su u obrascu izvješća navedeni svi podaci o njegovoj imovini i stalnim prihodima, kao i o imovini njegova bračnog druga, izvanbračnog druga ili životnog partnera i malodobne djece.

Imajući u vidu da je dužnosnik izvješće o imovinskom stanju u elektroničkom obliku podnio 23. studenoga 2021., odnosno unutar roka iz citiranog zaključka te da je isto zatim zaprimljeno i u pisanom obliku 13. prosinca 2021., pri čemu se nakon podnošenja izvješća u fizičkom obliku danom podnošenja izvješća smatra dan kada je izvješće zaprimljeno u elektroničkom obliku, Povjerenstvo je utvrdilo da nije došlo do propusta podnošenja pravilno i potpuno ispunjenog obrasca izvješća o imovinskom nakon prestanka obnašanja predmetne dužnosti, te se postupak protiv dužnosnika Marka Ajčeka zbog moguće povrede odredbi članka 8. i 9. ZSSI/11-a neće pokrenuti.

Slijedom navedenog, odlučeno je kao u izreci ove odluke.

**ZAMJENIK PREDSJEDNICE POVJERENSTVA**

**Davorin Ivanjek, dipl. iur.**

Dostaviti:

1. Dužnosnik Marko Ajček, osobnom dostavom
2. Objava na internetskoj stranici Povjerenstva
3. Pismohrana